כלכלנים על הודעת הריבית: "מדובר בצעד טקטי"; "פישר קונה זמן ומרחב תמרון" - שוק ההון - TheMarker
כלכלנים על הודעת הריבית: "מדובר בצעד טקטי"; "פישר קונה זמן ומרחב תמרון"
דש: "צעדים חריפים מדי להגבלת אשראי לדיור עלולים לגרום לניתוק החמצן הדרוש לתפקודו התקין של השוק"
היום (יום א') הודיע נגיד בנק ישראל, סטנלי פישר, כי הוא מותיר את הריבית במשק לחודש מאי ללא שינוי ברמה של 3%, לאחר 3 העלאות רצופות בחודשים הקודמים. התמתנות הציפיות האינפלציוניות ותכנון צעדי התערבות בשוק הדיור בזמן הקרוב איפשרו לנגיד להאט את קצב ההעלאות ולתת לשוק מנוחה הפעם. הכלכנים, אשר היו חלוקים בתחזיתם להלך בנק ישראל, מגיבים היום וסבורים כי לא מדובר בתפנית במגמה אלא במנוחה זמנית וטקטית.
דש: צעדים חריפים מדי להגבלת אשראי לדיור עלול לגרום "לניתוק החמצן" הדרוש לתפקודו התקין של השוק
אלכס זבז'ינסקי, הכלכלן הראשי של דש, מגיב להחלטת הריבית ומסביר כי "החלטת בנק ישראל מהיום מהווה צעד טאקטי שלא מעיד על שינוי בהערכותיו. ציפיות האינפלציה ירדו במקצת, התחזקות השקל מיתנה את לחצי האינפלציה, העלאת הריבית של 0.5% מהחודש הקודם רק מתחילה להשפיע על הפעילות של הצרכנים ושל הפירמות. כל הגורמים יחד איפשרו לבנק ישראל לעשות הפסקה אחרי שלוש העלאות רצופות".
לדבריו, "בחודש הבא, אחרי פרסום מדד המחירים הגבוה שמאפיין את חודש אפריל, צפוי בנק ישראל לחדש את ההעלאות - שמינונן יהיה תלוי בהתפתחויות בפרמטרים העיקריים במהלך התקופה הקרובה - ולהתקדם אל היעד של הריבית הנורמלית ברמה של 4% עד סוף השנה. בנק ישראל לא ייעצר ברמה הזאת, וימשיך להעלות את הריבית לכיוון של כ-4.75%-5.00% בשנת 2012."
זבז'ינסקי מוסיף כי "למרות המשך העלייה במחירי הדירות וגידול באשראי, בחר בנק ישראל לא להכריז על הטלת מגבלות על שוק המשכנתאות בעת החלטת הריבית, אך הודיע שתיבחן נקיטת צעדים כאלה בקרוב. להערכתנו, למרות הנתונים האחרונים, שוק הדיור כבר נמצא במגמת התמתנות. צעדים חריפים מדי להגבלתו מצד בנק ישראל עלולים לגרום לניתוק החמצן הדרוש לתפקודו התקין של השוק עד כדי ירידה מהירה מדי במחירים, שעלולה לסכן את היציבות הפיננסית במשק".
כלל פיננסים: למרות הותרת הריבית, בנק ישראל עדיין מובל; הריבית תעלה ל-4% עד סוף 2011
אמיר כהנוביץ, הכלכלן הראשי בכלל פיננסים אומר כי "למרות הותרת הריבית, בנק ישראל עדיין מובל על ידי הזינוק במחירי הנדל"ן והסחורות, הצפי למועד העלאת הריבית בארה"ב והתשואות אותן דורשים משקיעים על השקעה באג"ח ממשלתי ישראלי. אין כמעט הבדל בין העלאת ריבית לבין אי העלאה. שתי הבחירות הן בסך הכול דרכים שונות לאותו מקום, לריבית של כ-4% בסוף השנה".
לדבריו, "בנק ישראל אומנם לא הטיל מגבלות חדשות על משכנתאות אך עצם זה שהנושא נמצא באוויר כבר יש לו השפעה. בכל מקרה צריך לזכור שמגבלות מיועדות בעיקר כדי לשמור על יציבות פיננסית של המערכת הבנקאית וההשפעה שלהן על מחירי הדירות נמוכה ביותר, כיוון שהיא לא מפחיתה כמעט את התשואה נטו המגולמת ברכישת דירה. למרות זאת, היא עשויה להאט מדי את קצב העלאת הריבית כיוון שגם בה היה אלמנט של שמירה על יציבות המערכת הפיננסית ולא רק של ריסון מחירים טהור".
איילון: פישר רוצה "לקנות" זמן עבור היצואנים במאמץ להתארגן לקראת עולם שבו השקל חזק ומתחזק
יניב פגוט, האסטרטג הראשי של קבוצת איילון, אומר כי "הצעד של בנק ישראל נבע בעקבות מדד המחירים לחודש מארס אשר עמד בתחזיות המוקדמות. פישר בחר לבצע את האתנחתה הנוכחית בראש ובראשונה בשל הקריסה בשער החליפין של הדולר אל מול השקל ורצונו לקנות זמן עבור היצואנים במאמץ להתארגן לקראת עולם שבו השקל חזק ומתחזק. ייתכן כי הבנק המרכזי ינצל חלון זמן של הפוגה זו על מנת לשוב עם צעדים רגולטורים נוספים בזירת המט"ח יחד עם האוצר או בלעדיו על מנת לזנב בספקולנטים".
פגוט מוסיף כי "אל לנו לחשוב כי תם מחזור העלאת הריבית הנוכחית, אלא הוא צפוי להימשך בכפוף להתפתחויות במדדים בחודשים הקרובים כחלק מניהול טקטי של הקרב המתיש - הן באינפלציה עצמה והן בציפיות האינפלציונית המאמירות, תוך הקפדה על בניית איזונים בזירת המט"ח. צמד מדדי המחירים הקרובים של אפריל ומאי צפויים לעלות בכ-1.3% במצטבר, והם ייאלצו את הבנק המרכזי לשוב ולהעלות את הריבית. אנו מעריכים כי ריבית בנק ישראל תעמוד בתום שנת 2011 ברמה של 4% המהווה ריבית ריאלית אפסית בסביבת האינפלציה הנוכחית".
מזרחי-טפחות: באמצעות הותרת הריבית רכש בנק ישראל מרחב תמרון לקראת המדדים הבאים
רונן מנחם, מנהל היחידה לאסטרטגיה והשקעות בבנק מזרחי טפחות, אומר כי "באמצעות הותרת הריבית רכש בנק ישראל מרחב תמרון לקראת המדדים הבאים. בבנק ישראל העלו את ההערכה לגבי גובה הריבית בעוד 12 חודשים, והרחיבו את ההערכה המילולית לפיה קצב האינפלציה יהיה מעל הגבול העליון של יעד האינפלציה עד אמצע שנת 2012. זהו אות לכך שמדובר בהפוגה וכי יהיה צורך בהעלאות ריבית נוספות - מהירות מכפי שתוכנן במקור כשהחל תהליך נרמול הריבית."
לדבריו, "בנק ישראל מציין שוב כי שוקי הדיור והאשראי לא מראים סימני רגיעה, והפעם מודיע חד וחלק כי ייבחנו צעדים נוספים בתחום כבר בזמן הקרוב. זו התנסחות מתריעה ולא שגרתית מבחינתו, אך לא ברור כיצד תתקבל, שכן רבים העריכו כי הגבלות נוספות יוכרזו כבר כעת. בשורה התחתונה, הודעה לא מפתיעה בהקשר הכללי, כשבתחום הדיור תימשך ההמתנה להגבלות החדשות שבנק ישראל בוחן. במבט קדימה, בנק ישראל יוסיף להעלות את הריבית, כשעל גובה ההעלאה ועיתויה ישליכו רבות שערי החליפין של השקל".